Diari Oficial de la Generalitat Valenciana


Sumari del DOGV 9932, del 09-09-2024 (2024/8689)

RESOLUCIÓ de 13 de maig de 2024, del director general d’Urbanisme, Paisatge i Avaluació Ambiental, per la qual es formula declaració d’impacte ambiental del projecte de planta solar fotovoltaica Pla dels Forns, de 20 MWp, i la seua infraestructura d’evacuació, dels termes municipals de Sierra Engarcerán i Vall d’Alba. Expedient: (3111606) 101/2024/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9932

Data del DOGV
:   09-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8689

CVE
:   DXSM-G-4017-2455

Data del document
:   13-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Declaració d’impacte ambiental

Expedient: (3111606) 101/2024/AIA.

Projecte: planta solar fotovoltaica Pla dels Forns, de 20 MWp, i la seua infraestructura d’evacuació.

Promotor: VF Renovables 35, SL.

Òrgan substantiu: Servici Territorial d’Indústria, Energia i Mines de Castelló

Ref. òrgan substantiu: ATALFE/2020/9.

Localització: Termes municipals de Sierra Engarcerán i Vall d’Alba (Castelló).

Objecte i descripció del projecte

L’empresa VF Renovables 35, SL, promou un projecte de construcció i operació de la planta solar fotovoltaica Pla dels Forns i la seua infraestructura d’evacuació, en els termes municipals de Sierra Engarcerán i Vall d’Alba (Castelló).

El projecte preveu una potència nominal d’inversors de 18,4 MWn, amb una potència pic de 20 MWp. L’àrea de la superfície ocupada associada al perímetre envolupant de tots els equips i infraestructures és de 24,34 ha, i la superfície cadastral vinculada és de 62,12 ha. La planta, situada en la parcel·la 70 del polígon 18 del terme municipal de Sierra Engarcerán, es distribuïx en dos recintes independents, cada un amb el seu propi tancat cinegètic i permeable a la fauna.

La planta està integrada per mòduls solars de sistema bifacial clavats directament en terra en estructura fixa. Els panells es connectaran en sèrie i s’agruparan en inversors de *strings*  per a l’augment posterior de tensió en els centres de transformació des de 0,69 kV fins a 30 kV. La instal·lació disposarà de 5 centres de transformació repartits per tota la planta. Estos aniran connectats mitjançant línies elèctriques de 30 kV majoritàriament soterrades, excepte uns 90 m, d’un total de 6.059 m, que anirà en aeri, coincidint amb el tram que dona continuïtat als dos recintes de la planta.

L’evacuació de l’energia es realitzarà en subterrani des del CT-5 fins a l’ST Vall d’Alba, amb una longitud total de 8.733 m, i dos trams diferenciats. Un primer tram amb línia de mitjana tensió a 30 kV i 4.685 m fins a la subestació SET 30/132 kV Pla dels Forns, i un segon tram de 4.048 m a 132 kV des d’esta SET fins al punt de connexió de l’ST Vall d’Alba, propietat d’I-DE Redes Eléctricas Inteligentes. Les parcel·les cadastrals vinculades se situen en el polígon 18, parcel·les 70, 9.009 i 9.017; del terme municipal de Sierra Engarcerán, i en el polígon 4, parcel·la 9.002; polígon 5, parcel·les 4 i 9.003; polígon 18, parcel·la 9.004; polígon 19, parcel·les 9.001, 9.004 i 9.007; polígon 20, parcel·la 9.006; polígon 21, parcel·les 9.003, 9.004 i 9.005; polígon 22, parcel·la 9.005; polígon 24, parcel·les 9.016 i 9.200 del terme municipal de Vall d’Alba. La SET 30/132 kV Pla dels Forns, situada en la parcel·la 4 del polígon 5, en el terme municipal del terme municipal de Vall d’Alba, ocupa una superfície total de 1.600 m2.

La SET 30/132 kV Pla dels Forns i la infraestructura d’evacuació a 132 kV (incloses en este projecte) fins a connectar amb l’ST Vall d’Alba són compartides amb el projecte de la planta solar Cubells (ATALFE/2020/6).

L’accés a la planta es realitzarà des de la carretera autonòmica CV-155 i a través de camins existents.

Per a l’execució del projecte serà necessari executar el condicionament del terreny (desbrossament i neteja), obertura de rases per al cablejat amb profunditat no superior a 1,5 m, vials interiors, obres de drenatge, tancat perimetral i instal·lació d’aparellatge i equips. Tenint en compte la situació del terreny existent, el moviment de terres es realitzarà de manera que el material extret s’utilitze com a farciment, i, per tant, no es generaran excedents. El promotor no preveu proveïment d’aigua potable ni instal·lacions de sanejament, ja que no hi haurà personal treballant en les instal·lacions de manera continuada.

Tramitació administrativa

De conformitat amb l’annex VI (part B, epígraf *n*) de la Llei 21/2013 de 9 de desembre, d’avaluació ambiental, el fraccionament de projectes és el mecanisme artificiós de divisió d’un projecte amb l’objectiu d’evitar l’avaluació d’impacte ambiental ordinària en el cas que les magnituds superen els llindars establits en l’annex I. Les característiques pròpies del present projecte determinen que constituïx, per si mateix, un supòsit d’avaluació ambiental ordinària. El Servici Territorial d’Indústria, Energia i Mines (òrgan substantiu) ha admés a tràmit l’expedient per a autoritzar-lo, per la qual cosa correspon a este òrgan ambiental l’avaluació d’impacte ambiental del projecte, de conformitat amb la legislació autonòmica i en concordança amb l’article 11 de la Llei 21/2013, de 9 de desembre.

En data 31 de març de 2023, el Servici Territorial d’Indústria, Energia i Mines de Castelló (STIEM) va donar trasllat a l’òrgan ambiental de la sol·licitud d’avaluació d’impacte ambiental simplificada del projecte de la planta solar VF Pla dels Forns i la seua infraestructura d’evacuació.

En data 4 d’abril de 2023, es va remetre a l’òrgan substantiu un requeriment de documentació bàsica a l’efecte de l’article 45.2 de la Llei 21/2013, de 9 de desembre, perquè entre la documentació presentada faltava la sol·licitud d’inici del promotor. En data 18 d’abril de 2023 es remet esta documentació per part de l’òrgan substantiu.

En data 18 de maig de 2023, l’òrgan ambiental comunica a l’òrgan substantiu que el projecte constituïx un supòsit d’avaluació d’impacte ambiental ordinària, atés que, en els projectes amb infraestructures compartides d’evacuació, al marge de l’expedient que incloga l’LAT per a la seua anàlisi, s’ha de considerar la tensió i la longitud de la línia des del punt de generació fins a la seua connexió amb la SET d’REE per a comprovar el compliment dels criteris de connexió. Així mateix, es comunica la no iniciació del tràmit d’EIAO, ja que entre la documentació no es troben les al·legacions i els informes rebuts en els tràmits d’informació pública i de consultes a les administracions públiques afectades.

En data 5 d’abril de 2024, tenint coneixement que la fita 2 (Reial decret llei 23/2020, de 23 de juny) venç el 3 de juny de 2024, este òrgan ambiental es reitera en la seua petició a eixe òrgan substantiu de la remissió immediata de l’expedient complet del projecte.

En data 17 d’abril de 2024, l’STIEM va donar trasllat a este òrgan ambiental de la sol·licitud d’avaluació d’impacte ambiental ordinària del projecte. Esta sol·licitud inclourà la documentació següent:

– Sol·licitud del promotor.

– Projecte tècnic d’instal·lació de planta solar fotovoltaica (de data febrer de 2022).

– Projecte tècnic de la SET Pla dels Forns 30/132 kV (de data febrer de 2022).

– Projecte tècnic de les línies interiors de connexió aerosubterrània de 30 kV i de la línia d’evacuació subterrània a 30 kV des de la planta fins a la SET Pla dels Forns i de la línia d’evacuació comuna amb la planta Cubells des de l’ST Pla dels Forns fins a l’ST Vall d’Alba (de data febrer de 2023).

– Estudi d’impacte ambiental simplificat i document de síntesi.

– Memòria justificativa del compliment dels criteris del Decret llei 14/2020 (de data setembre de 2022).

– Pla de desmantellament (de data març 2021).

Este expedient va ser sotmés a informació pública mitjançant anunci en el DOGV, número 9569, de data 5 d’abril de 2023. Segons ofici de l’òrgan substantiu, durant la informació pública del projecte no es van presentar al·legacions de caràcter ambiental.

Simultàniament al període d’informació pública, es va formular consulta i petició d’informes per part de l’òrgan substantiu a les administracions públiques afectades amb competències mediambientals i entitats interessades. S’han considerat els informes següents i les autoritzacions que formen part de l’expedient remés per l’òrgan substantiu:

– Informe de la Confederació Hidrogràfica del Xúquer, de data 12 d’abril de 2023, en el qual s’indica les condicions i autoritzacions d’encreuaments subterranis que haurà de complir el promotor abans d’executar les obres.

– Informe de la Diputació de Carreteres de Castelló, de data 19 d’abril de 2023, condicionat a l’aportació d’un estudi de trànsit i a una memòria sobre l’especificació dels punts d’accés a la planta solar a través de la CV-155.

– En data 21 de juny de 2023, el Servici de Gestió Territorial emet un informe viable a la planta condicionat a l’adopció de les mesures de millora en la infiltració; la línia d’evacuació es considera viable condicionada al seu soterrament total, atenent les determinacions del PATRICOVA, així com de la resta de normatives d’aplicació i les cartografies oficials d’ordenació del territori. En particular, entre les dos zones d’ocupació de panells de la planta, hi ha un tram aeri de línia elèctrica de connexió interna, de 90 metres de longitud, que haurà de passar-se a soterrat.

– De data 5 juliol de 2023, informe desfavorable de la Direcció General de Medi Natural i d’Avaluació Ambiental (DGMN), al projecte de la planta Pla del Forns per: ocupar terreny forestal (PATFOR) amb recurrència d’incendis forestals, presentar orografia amb pendents superiors al 25 % i risc d’erosió potencial alta i molt alta. Es constata que, en els terrenys confrontants a la planta, va haver-hi incendis durant els anys 1993 i 1994. No es troben en l’expedient objeccions o al·legacions del promotor.

– En data 29 d’abril de 2024, l’STIEM remet a l’òrgan ambiental informe favorable de la Direcció General de Medi Natural i d’Avaluació Ambiental (DGMN) a la línia d’evacuació subterrània des de l’entroncament amb el tram de línia privatiu de la planta Cubells (en els terrenys de la planta Pla dels Forns) fins a l’ST Vall d’Alba. La línia discorre en subterrani per camins existents sense afeccions significatives.

Atés el criteri de l’Advocacia General de la Generalitat (ref. C/I/10295/2023 23771, de 27 d’octubre de 2023), la present resolució determina, als únics efectes ambientals, la conveniència de fer l’actuació i les condicions en què ha de realitzar-se, sense que calga conéixer qüestions urbanístiques (inclusivament relatives a l’atribució d’ús i aprofitament en sòl no urbanitzable) dirigides a l’òrgan substantiu.

Consideracions ambientals

La promoció de les energies renovables és un dels objectius de la política energètica de la Unió Europea, ja que el fet d’usar-les constituïx una part important del paquet de mesures necessàries per a reduir les emissions de gasos d’efecte d’hivernacle i també per a complir l’Acord de París i el marc de la Unió en matèria de clima i energia per a 2030.

El Pla nacional integrat d’energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, pretén aconseguir en 2050 la neutralitat climàtica a Espanya, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.

El Pla d’energia sostenible de la Comunitat Valenciana 2020 i l’Estratègia valenciana de canvi climàtic i energia 2030 de la Generalitat arrepleguen els objectius i les estratègies de la Unió Europea i de l’Estat espanyol, i plantegen com a objectiu aconseguir 2.500 MW de potència instal·lada en centrals fotovoltaiques l’any 2030.

En l’actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l’afecció ambiental que puguen comportar, és una prioritat en el context energètic per al compliment dels objectius de descarbonització, reducció d’emissions de gasos d’efecte d’hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d’altres territoris.

L’estudi d’impacte ambiental analitza tres alternatives quant a la ubicació del projecte, incloent-hi l’alternativa zero (no execució del projecte). Se selecciona l’alternativa 1 per no afectar espais naturals en règim de protecció especial, compatible amb el planejament municipal, i una línia d’evacuació sota camins existents. A més, els terrenys seleccionats pertanyen al peticionari, amb la qual cosa s’assegura la disponibilitat de terrenys pròxims al punt de connexió proporcionats per l’empresa de subministrament elèctric, ST Vall d’Alba.

El terreny proposat per a la instal·lació de la planta està situat al sud del nucli urbà del municipi Sierra Engarcerán i emplaçat al Tossal Clapissós, una muntanya de reduïdes dimensions, a uns 6,6 km de la població. La instal·lació es troba prop del límit del terme municipal de Vall d’Alba. La parcel·la de 621.210 m2 està situada en sòl no urbanitzable en la partida Mosqueres, emmarcades pel terme municipal de Vall d’Alba al Sud, pel terme municipal de Benlloc a l’est i la via pecuària Pas del Camí de Castelló de la Plana a l’oest.

Des del punt de vista de la recàrrega d’aqüífers, la totalitat de la planta es troba sobre sòl d’alta permeabilitat i en àrea estratègica 1. Així mateix, es localitza sobre sòls de baixa capacitat agrològica. D’acord amb l’informe remés pel Servici de Gestió Territorial, no existix afecció sobre la planta ni sobre la línia d’evacuació en relació amb el risc d’inundació.

La planta fotovoltaica projectada no afecta cap espai Xarxa Natura 2000, espais naturals protegits dels que arreplega la Llei 11/1994, de 27 de desembre, ni hàbitats protegits de l’annex IV del Decret 70/2009, de 22 de maig.

En l’entorn de l’actuació de la planta no hi ha espècies de flora protegida ni microreserves de flora. Quant a la fauna protegida, segons el Banc de dades de biodiversitat de la Comunitat Valenciana (quadrícules UTM 1 x 1), es troba el *Circus pygargus*  (esparver cendrós), inclosa com a espècie vulnerable en el Catàleg valencià d’espècies de fauna amenaçada. Segons l’informe de la DGMN, s’han detectat dos àrees de nidificació d’esta espècie; una a menys de 2 km de la planta solar Pla dels Forns i una altra entre esta i la planta solar Cubells.

Consultat el visor cartogràfic d’IDEV, la planta seleccionada s’emplaça sobre parcel·les qualificades en el Pla general com a sòl no urbanitzable de protecció forestal d’incendis (ZRP-OT). Segons l’informe de la DGMN, consultades les fotografies aèries històriques dels anys 1996 i 1957, s’observa que, en estos períodes, en l’emplaçament de la planta Pla dels Forns ja existia vegetació forestal. Per tant, no es té registrada la presència històrica d’un ús diferent del forestal. Així mateix, consultat l’ICV cartografia tridimensional per municipis de la Comunitat Valenciana 2017, es tracta de sòls amb pendents elevats. D’altra banda, els terrenys de la planta fotovoltaica es troben sobre un litosol esquelètic de grossor reduïda i desenvolupament escàs, que descansa directament sobre la roca mare. L’eliminació de la vegetació forestal per les obres i la col·locació dels panells fotovoltaics en una zona amb erosions altes (50 t/ha/any) i molt altes (200 t/ha/any) comprometrien enormement la conservació del sòl i la recuperació dels ecosistemes naturals, fent irreversible la pèrdua de l’ús forestal del sòl.

Quant a la línia d’evacuació, travessa les vies pecuàries Pas del Camí de Castelló i l’assagador de l’Arc Romà de Cabanes. Així mateix, intercepta la zona de reserva del vedat CS2006, per la qual cosa es recomana informar els seus titulars del canvi d’ús del sòl. El Servici de Gestió Territorial, en el seu informe, destaca la necessitat de soterrar el tram de línia interior de connexió entre els dos recintes d’ocupació de panells (90 m en aeri).

Per tot el que s’ha exposat anteriorment, comptant amb l’informe desfavorable de l’òrgan competent en medi natural, este òrgan conclou que, en relació amb la planta, l’execució suposarà efectes significatius no compatibles amb el terreny forestal, sense perjuí que, en cas de continuar amb este procediment, pogueren determinar-se altres afeccions derivades de la realització de l’activitat en eixa zona.

Consideracions jurídiques

El projecte està subjecte a avaluació d’impacte ambiental ordinària, d’acord amb l’article 7.1 de la Llei 21/2013, de 9 de desembre, en concordança amb l’annex I (grup 2, epígraf *g*) del Decret 162/1990, de 15 d’octubre.

L’expedient ha observat els tràmits que preveu la secció 1a, capítol II, del títol 2 de la Llei 21/2013, de 9 de desembre, d’avaluació ambiental, i la resta de disposicions que li són aplicables.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Formular la present declaració d’impacte ambiental desfavorable al projecte de la planta solar fotovoltaica Pla dels Forns, de potència nominal 18,4 MWn, i la seua línia de connexió interior entre els dos recintes d’ocupació de panells (instal·lacions de producció), promogut per VF Renovables 35, SL en el terme municipal de Sierra Engarcerán (Castelló), per no poder-se descartar que puga provocar afeccions sobre els valors ambientals en l’àmbit de l’actuació, en particular la pèrdua de l’ús forestal del sòl de manera irreversible, pendents elevats i l’alt risc d’erosió.

Formular la present declaració d’impacte ambiental considerant viable el projecte de la línia d’evacuació subterrània a 30 kV i la línia d’evacuació subterrània a 132 kV des de la SET Pla dels Forns fins a l’ST Vall d’Alba i el projecte de SET Pla dels Forns 30/132 kV (infraestructura d’evacuació compartida), promogut per VF Renovables 35, SL en el terme municipal de Sierra Engarcerán i Vall d’Alba (Castelló). S’establixen les condicions ambientals, incloses les mesures preventives, correctores i compensatòries en les quals s’ha de desenvolupar el projecte per a l’adequada protecció del medi ambient i els recursos naturals, sense perjuí de l’obtenció prèvia de les autoritzacions sectorials que li siguen aplicables.

Atesos els antecedents i fonaments de dret exposats, es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s’establixen en els termes següents:

1. L’autorització del projecte queda condicionada a la viabilitat ambiental de la planta solar fotovoltaica Cubells ATALFE/2020/6 (instal·lacions de producció i línia d’evacuació intermèdia entre esta i l’esmentada infraestructura d’evacuació compartida).

2. L’entroncament aerosubterrani de la línia d’evacuació a l’ST Vall d’Alba ha de complir les prescripcions tècniques i les mesures de prevenció descrites en els articles 6 i 7 establides en el Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió.

3. No s’haurà d’ocupar el terreny forestal limítrof a la línia d’evacuació en cap labor d’apilament de materials, treballs d’execució i tasques de manteniment; esta s’ajustarà als camins existents. Atesa la localització del projecte al sòl forestal, s’haurà de complir l’annex IX plec general de normes de seguretat en prevenció d’incendis forestals que s’han d’observar en l’execució d’obres, treballs i aprofitaments que es realitzen en terreny forestal o en els seus voltants, del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

4. Totes les actuacions que es realitzen en zona de domini públic hidràulic (DPH) o zona de policia de qualsevol llit públic, hauran de complir les limitacions d’usos en la zona de flux preferent i comptar amb la preceptiva autorització de la Confederació Hidrogràfica del Xúquer per l’ocupació de les seues zones de policia, de conformitat amb l’article 9 del Reglament del domini públic hidràulic.

5. Les accions incloses en el Programa de vigilància i seguiment ambiental s’han de documentar per a acreditar l’adopció i l’execució de les mesures preventives i correctores proposades i la comprovació de l’eficàcia que tenen. La documentació ha d’estar a la disposició de les autoritats competents.

*Segon*

D’acord amb el que preveu l’article 41 de la Llei 21/2013, de 9 de desembre:

A. Ordenar la publicació de la present declaració d’impacte ambiental en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. Esta declaració d’impacte ambiental no serà objecte de recurs sense perjuí dels que, si és el cas, siguen procedents en via administrativa i judicial contra l’acte pel qual s’autoritza el projecte.

*Tercer*

L’òrgan substantiu haurà de tindre degudament en compte, en el procediment d’autorització del projecte, l’avaluació d’impacte ambiental efectuada segons els criteris que establix l’article 42 de la Llei 21/2013, de 9 de desembre, referits tant al contingut de l’autorització com a la publicitat de la decisió.

València, 13 de maig de 2024. El director general d’Urbanisme, Paisatge i Avaluació Ambiental: Miguel Ángel Ivorra Devesa.»

  

València, 13 de maig de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental